Întrebat dacă în calitate de copreşedinte USL va fi de acord ca pe listele Uniunii pentru alegerile parlamentare să fie inclus şi Gigi Becali, Ponta a răspuns: "Sunt stelist, cum aş putea să fiu contra ?", a spus Ponta la PRO TV.

Zâmbind, el a evitat alte comentarii pe această temă, spunând doar că pe listele USL sunt şi foarte mulţi politicieni tineri noi, nu doar vechi politicieni, dar că în actualul sistem de vot uninominal vor fi tot mai puţini oameni noi şi tineri.

Europarlamentarul George Becali declară că va candida la alegerile parlamentare, sub sigla USL, într-un colegiu din Sectorul 6, susţinând că a avut joi o discuţie cu liderul PNL Crin Antonescu privind încheierea unui protocol de susţinere între PNG şi Uniune.

Preşedintele PNL, Crin Antonescu, a declarat, vineri, că Biroul Politic al PNL ar urma să ia luni o decizie cu privire la candidatura lui Gigi Becali sub sigla USL la alegerile parlamentare, menţionând că el este de acord cu aceasta.